Bis 1916 hot dr Keller bereits so viile Gedicht gschriiba, dass'r beabsichtigt, älle zo vereffentlicha. s Problem isch bloß an Verlag zo fenda, denn wer will scho Versla rausgeba vom e Mo, wo kaum äbbor kennt? Er mueß scho arg lang suacha, bis er 1917  den E. G. Wegener-Verlag en Stuegert fendet, wo's Risiko uff sich nemmt. Zwar isch der Verlag uff Schualbiacher spezialisiert, aber s'isch a Glick für de Keller , dass der Verlag während em erschta Weltkriag nix Schulisches drucka deff. "Schnitz ond Zwetschga" hoißt'r sei erschts Büechle, wo kurz vor Weihnachta erscheint. Mit dem Vorkaufserfolg, wo sich schließlich eistellt, hot jedafalls näamort grechnet, ond bis 1930 brengtr's sage ond schreibe uff zeah Büachla.